
Честита и успешна 2015 година!

Честит рожден ден вестник "ВЯРА", ти си вече на 10 години.

Драги читатели и сътрудници!

Вестник "ВЯРА" е вече на 10 години. Това са години на упорита работа в името на хората с увреждания от Община Плевен, областта и от страната. Имаше много емоции, радостни и щастливи мигове на отразяване, на проблеми, но ние, а дано и вие, го обичаме, както може да се обича всяка рожба. Влагахме много любов при съставянето му. Старали сме се да отразяваме всичко,което касае хората с увреждания,техния живот, радости и болки. Изказваме своята специална благодарност на нашия спонсор, сдружение „Здраве за всички” и лично на д-р Емил Кючуков. Благодарни сме и на нашите редовни сътрудници, които със своята дейност са били винаги съпричастни с нашата работа и с Вашите проблеми. Искаме да ви уверим, че "ВЯРА" ще продължи да работи за всички нас.

На всички ни, Честит рожден ден!

инж. Румен Петков, организатор клуб

ЧЕСТИТ ЮБИЛЕЙ ВЕСТНИК „ВЯРА”!
УВАЖАЕМА РЕДАКЦИЯ,
Позволете, преди да отправя пожеланията си, да изразя впечатленията от същността и значимостта на в-к „Вяра”, за мен като читател.

През изминалите 10 години от отпечатването на брой първи, вестничето състоящо се само от 4 страници, за мен бе информационно светило и необходимост. Рубриките очертаващи рамката на богатото съдържание, ме информираха в различни аспекти, като се започне от публикуване на човешки страдания и съдби, постижения и идеи, и се стигне до здравни беседи, толкова необходими за хората с различни увреждания и тези в напреднала възраст. Не мога да не споделя очарованието си от поместените материали изразяващи организационен опит,  мотивиращ усъвършенстване в тази насока. Вестник „Вяра” е светлина, която осветява способностите и духовната сила на хора с различни увреждания и хората подпомагащи тяхното съществувание и представяне на огромния потенциал в различни прослойки на обществото. През всичките тези години, нито малко, нито много, безупречната информираност относно социални въпроси касаещи хората със здравословни проблеми и затруднения, мини-мизираше неосведомеността.

Скъпи приятели, нищо друго не ми остава, освен да Ви пожелая дръзновение и нескончаеми творчески успехи!

Величка Драганова, Председател, Съюз на сляпо-глухите, Плевен

Уважаеми приятели, колеги по съдба!

Всеки от нас има, за съжаление нелеки здравословни проблеми,но ние носим своите болести и техните усложнения с достойнство. Всички ние,независимо от водещата ни диагноза и терапията,към  която ежедневно се придържаме (била тя инсулинозависима или таблетки) сме силни и смели хора, защото ежедневно побеждаваме страданието и болката си. Ние членуваме в подходящите ни според заболяванията органи-зации за хора със специфични необходимости, но имаме и много общо. Освен това имаме и вестник "ВЯРА",който всички ние обичаме, предпочитаме и уважаваме. Както го наричаме между нас това си е нашият вестник. Затова ние членовете на БАД-Плевен и аз, Даниела Илиева, в качеството си на Председател на УС изказваме нашите сърдечни благопожелания по повод 10 годишният юбилей на този така обичан и очакван от членовете ни вестник. С всеки нов брой ни предоставяте информация за всичко случващо се в нашия град,което е направено и предстои, за живота на Асоциация”Диабет”-гр.Плевен и останалите клубове и организации,на незрящите, глухите и тези с ментални увреждания.

Благодарим за навременното отразяване на събитията ни, за годишнините, събранията и чест-ванията. Благодарим за своевременната инфор-мация за раздаваните помощи, за предстоящите ни мероприятия. Чудесно е, че нашите членове получават от вестника винаги най-точната и навре-менна информация. Прекрасно е да има насрещно протегната приятелска ръка,готова при нужда да съдейства и информира. Прекрасен и необходим ни е вестник ”ВЯРА”

Прекрасен, работещ и сърцат екип,отдал цялото си сърце, а то е голямо и всеотдайно.

На всички пожелавам да ни е честита Новата 2015 година. Да бъде мирна,благодатна, да е изпълнена с крепко здраве и късмет, много сбъднати мечти и покорени върхове!

Даниела Илиева, Председател

Асоциация ”Диабет”-Плевен
ЧЕСТИТ ЮБИЛЕЙ, „ВЯРА“


   Този януари, освен Новата година, на любимия ни в. „Вяра“ честитим и 10 години от издаването на първия му брой. През годините вероятно са възниквали проблеми от различно естество за списването и издаването на вестника, но за читателите му беше важно, че в началото на всеки месец държаха в ръце поредния му брой. Това издание стана любимо четиво за хората с увреждания, защото чрез него се запознаваха с актуални промени в нормативните документи които ги касаят, с живота на хора с различни здравословни проблеми, с постижения на науката и медицината които раждат надежди и с още безброй интересни материали. От голямо значение е и факта, че се разпространява безплатно и основно в клубовете за хора с увреждания и пенсионери в града, а напоследък и в цялата община и региона.


Като редовен читател благодаря на всички хора, които по един или друг начин допринасят за съществуването на  безспорно необходимия в-к “Вяра“, пожелавам им да са здрави и успешни, за да можем и в бъдеще да се радваме на това прекрасно издание. ЗА МНОГО ГОДИНИ „ВЯРА“!

Николинка Димитрова, организатор КХУП Гренадирска 34 Б

Общество

На 3-ти декември, Световен ден на хората с увреждания, в цял свят се организират събития, които да напомнят, че е необходима ефективна промяна в условията на живот на хората с увреждания. През 1992 година Генералната асамблея на ООН обявява 3-ти декември за Международен ден на хората с увреждания. Това е ден за подкрепа на достойнството, правата и добруването на хората с увреждания. Той трябва да подпомогне дискусията за свободния и независим живот на хората с увреждания и тяхното пълноправно участие в обществото.

Как да общуваме ефективно? Когато се пише или говори за хора с увреждания, особено важна е думата човек или хора да стои на първо място. Груповите характеристики като “слепи”, “глухи”, “увредени” или “инвалиди” не са подходящи, защото те не наблягат на индивидуалността, равнопоставеността или личното достойнство, което всеки от нас притежава.Когато разговаряте с човек с увреждане, говорете директно на него, а не чрез придружителя му или преводача (за хората с увреден слух). Не се втурвайте да помагате. Първо попитайте човека дали желае вашата помощ и помогнете само, ако ви отговори утвърдително. След това попитайте какво и как да го направите. Дайте допълнително време на човека с увреждане да направи или каже нещо. Запомнете, човекът с увреждане е като всички останали. Не се притеснявайте заради неговото увреждане! Ако не знаете какво да направите или да му кажете, позволете на самия човек с увреждане да ви помогне с обяснения. Оценявайте всичко, което човекът може да направи. Запомнете, че затрудненията на хората с физически увреждания идват по-скоро от физическите и психическите бариери между тях и останалия свят, отколкото от самото увреждане. Избягвайте да питате човека за неговото увреждане! Ако това се налага, бъдете изключително внимателни и покажете уважението си. Не настоявайте, ако ви откажат такъв разговор! Запомнете! Човекът с увреждане е човек с чувства. Дръжте се с него така, както бихте искали да се държат с вас.

Людмила Борисова

Дневният център за възрастни с увреждания навърши 10 години

С концерт беше отбелязана 10-годишнината на първата социална услуга в Плевен - Дневния център за възрастни. От няколко месеца той е увеличил капацитета си от 18 на 23 лица. Мястото е предпочитано от хората с увреждания от нашия град, защото само там може да се получи такава постоянна грижа с обучени специалисти. Центърът разполага с микробус, който сутрин извозва хората от домовете им, а вечер ги връща обратно. Освен това по време на престоя им е осигурена както храна, така и място за отдих. С тях работят социален работник, психолог, трудотерапевт, кинезитерапевт, рехабилитатор, логопед и медицинска сестра.

Честването се състоя в зала „Катя Попова”, на 17 декември 2014 от 17 часа. Сред гостите бяха заместник-кметът на Община Плевен, Дамянка Владимирова, спомоществователи, партньори.

„Изразяваме своята удовлетвореност, че социалната дейност на Община Плевен все повече се разширява и доближава до съвременните европейски тенденции и практики, а работата на екипа на „Дневен център” е добрият пример за професионална и ползотворна грижа за хората в неравностойно положение. Годишнината е повод да засвидетелстваме своето уважение и признание към потребителите на услугата и усилията им да бъдат достойна част от нашата общност със своите личностни качества, високия си дух и енергията да ги отстояват”, приветства от името на Кмета на Община Плевен проф. д-р Димитър Стойков д.м.н., Дамянка Владимирова. Потребителите на услугата показаха безспорен талант в мюзикъла „Косе-Босе - суперзвезда”, спечелил редица награди в национални конкурси. В концерта участваха и Теодора Бориславова, един безспорен изпълнител на народни песни, клубът по спортни танци "Дъга", фолклорният ансамбъл "Нашенчета", изпълнения на народни и популярни песни от потребителите на услуги от дневния център  и представители на помощно училище "Петко Р. Славейков".

Трябва да информираме и за едно много голямо признание на потребителите на услуги от ДЦВУ-Плевен. Специалната награда „Светло сърце” на Сдружение „Сияйна зора” за изключителен принос за стимулиране на социалната адаптация, чрез създаване на възможности за развитие на изкуството и творчеството при хора с ментални увреждания бе присъдена на Йорданка Валакова, директор на Дневен  център за възрастни - Плевен на VIII-мия национален конкурс за творчески изяви на хора с ментални увреждания” в Шумен. От там потребителите от Дневният център се върнаха с Трета  награда за „Най-добра цялостна програма” и грамота за впечатляваща визия и сценично присъствие. Потребителите и персонала на Дневен център за възрастни с увреждания се представи с  мюзикъла „Косе Босе - суперзвезда” по сценарий на Пламен Глогов. Трудотерапевта Христина Маринова е отличена със специалната награда за декор и реквизит. Теодора Бориславова за поредна година очарова публиката със своя глас и спечели специалната награда в категория - песен. Нацио-налният конкурс за творчески изяви на хора с ментални увреждания в Шумен се организира от Сдружение „Сияйна зора” - неправителствена орга-низация, имаща за цел да се бори за по-добри условия за живот на хората с увреждания в България.

Участие в заседанието на ОС на IDF- Европа и работна среща на Асоциациите-членки под надслов „Заедно сме по-силни“ на 28-29 ноември в Истамбул

Българска асоциация Диабет(БАД) се представи пред Генералната Асамблея (Общото събрание) на IDF-Европа. Делегатите, определени от УС на БАД  от България бяха четирима и участваха в съпътстващия работен семинар. Двама от членовете на УС бяха регистрирани с права за гласуване на ОС (Светла Алексиева- Председател и Майя Викторова- Международни връзки), както и на двамата допълнителни делегати, определени от УС - Даниела Илиева, Председател на БАД-Плевен и член на УС на БАД и Кирил Илиев също член на УС на БАД. Групата ни от България бе представена на делегати от други асоциации- членки. Всички заедно участваха в тържествения коктейл за откриване на конференцията, който се проведе в сградата на първата банка на Турция - място с историческо значение, предназначено за про-веждане на културни и обществени събития. Проведени бяха разговори с представителите на делегациите на Румъния, Сърбия, Русия, Украйна, както и с домакините от Турция. Срещата и разговорите със сър Майкъл Хърст - Президент на Световната Диабетна Федерация бе изключително ползотворна. Накратко бе запознат с дейността на асоциацията и предизвикателствата и проблемите в България при съществуващата икономическа среда в страната.

На 29.11.2014г. преди обяд, след официална регистрация и откриване на конференцията с приветствия от официалните лица и от Президента на IDF Сър Майкъл Хърст, последвани от презентация относно състоянието и грижите за пациентите с диабет в Турция, всички делегати заедно участваха в работна пленарна сесия на тема:

 Защита на правата на пациентите с диабет. Бяха изнесени следните доклади: 

1. Работа с организациите за защита на човешките права;

2. Как се постигат законодатели промени;

След докладите беше дадена възможност за въпроси и отговори. Втората част на заседанието беше посветена на проекта на IDF EXPAND, който цели изграждане на световна мрежа от политици-парламентаристи от различни страни , които да работят заедно за мисията на IDF. Развитието по проекта, стартирал през 2013г. по време на световния диабетен конгрес в Мелбърн беше представено от Сър Майкъл Хърст. Осигурен бе симултантен превод от английски на руски език, както и от английски на турски език. Следобедното заседание протече при следния дневен ред:

- Доклад на президента за дейността по направления и региони; 

- Одитирани Финансови отчети за 2013г;

- Бюджет 2015;

- Проект за регионално развитие - Модел на дъщерни регионални организации; Необходими промени в устава на IDF. 

- Церемония по награждаване на заслужили деятели и корпоративни партньори;

- Въпроси и отговори.

На 30.11.2014г. делегацията от България участва в уъркшопове по групи разделени на две части. Темите на семинарите от първата част бяха: 

1. От научните изследвания и постижения до болничното легло - теорията превърната в практика в медицинските грижи.;

2. Обучението за диабета и за диабетиците - предизвикателства и решения.;

Нашата делегация се включи в работата по групи по темата за обучението. Българските представители ръководиха темата "Необходимост от непрекъснат процес за обучение на деца и младежи с диабет- липса на структуриран подход и връзка, необходимост от екип от специалисти". Темите на семинарите от втората част бяха:

1. Как да подобрим работата с асоциациите; 

2. Основните човешки права - и правото на достъп до лечение.

Представена бе ситуацията в България по отношение достъпа до адекватно лечение и медицински грижи за пациентите с диабет в България. 

Майя Викторова, Международни

 връзки при БАД-България

Материалът бе предоставен любезно от г-жа Даниела Илиева, Председател на Регионална организация на БАД-Плевен.

Изложба на автентични предмети от бита уважи християнските традиции

Традиция стана клубът за хора с увреждания и пенсионери 

"Гренадерска 34 Б" - Плевен да отбелязва по подобаващ начин празниците от официалния календар. На 21 ноември Клубът за пореден път отбеляза съвсем по български едни от големите християнски празници - Въведение богородично. Подредена бе изложба на автентични предмети от бита на българите от близко и далечно минало. Тази изложба бе съпроводена и с празничен обяд.

"Съзнаваме нашата отговорност като майки и баби в трудния момент, в който се намира държавата и нацията ни. Наша отговорност и основна задача е да запазим българското и да предаваме традициите на идните поколения. Да спазим една традиция, съхранена от предците ни. По този повод прегледахме отново раклите на майки и баби и извадихме бродирани калъфки, тъкани кенарени кърпи, изработени с невероятното умение на българската жена, хурките, вретената, мотовилките", сподели организаторът на Клуба Николинка Димитрова. Един от активните членове в Клуба, Нинка Дункова бе донесла часовници от поколения назад, сред които имаше закупен през 50-те години от Виена от родителите й. В изложбата бяха представени още тъкани, престилки, ръкоделия от предците, картини, които върнаха присъстващите към мили спомени и емоции. "Наш морален ангажимент и отговорност към бъдещите поколения е да им предаваме тези традиции", каза Николинка Димитрова. За събирането и подреждането на предметите в изложбата помогнаха председателят на Дружеството на инвалидите към Клуба Стефка Александрова и председателят на клуба на "Гренадерска” 34Б. Стефка Кулева, както и всички негови членове. от Клуба на "Гренадерска” 34Б спазиха коледните пости. На трапезата присъстваха постни блюда - постен гювеч, ризото със зеленчуци, питки, традиционния лучник за плевенския край и разбира се греяна ракия. По време на празничния обяд, членовете на клуба разказаха спомени и моменти от детството си. "За мен е удовлетворение, като организатор, че членовете ни се отнесоха много отговорно и сърцато към този ден. Всеки допринесе за подреждането на изложбата и трапезата", сподели организаторката. Тъй като в клуба на "Гренадерска” 34Б - Плевен има членове от различни етнографски области на страната, се зароди идея да организират вечери посветени на различните етногравски области на България. Тогава ще бъдат представени типичните обичай и ястия характерни за конкретния район.

Община Плевен

Плевен отбеляза 137 години от Освобождението

Председателят на Народното събрание Цецка Цачева участва в тържествата по повод 137 години от Освобождението на град Плевен. При пристигането си в града тя бе посрещната с военни почести от представителна част на Плевенския гарнизон. Пред храм-мавзолей "Свети Георги Победоносец" Плевенският митрополит Игнатий отслужи панихида за загиналите. Слово за празника произнесе и кметът на Плевен проф. д-р Димитър Стойков д.м.н. След това гостите и много граждани присъстваха на историческа възстановка "Връщане сабята на Осман паша" в къщата-музей "Цар Освободител Александър Втори".
Плевенчани и техните гости се забавляваха в новогодишната нощ от рок група „Криминале”, дует „Ритон”, а в първите минути на новата 2015 година под звуците на Общинския духов оркестър и музикантите от Северняшкия ансамбъл танцьорите от ансамбъла и  клубовете за народни танци в града поведоха хоро с идеята то да бъденай-голямото плевенско. Подготвени бяха много приятни изненади, награди и разбира се празнична заря.

Съставители: инж. Румен Петков 

За контакти: тел. 064/835852

